হাওয়াজিন

হাওয়াযিন ( / ALA-LC: হাওয়াযিন) ছিল একটি আরব গোত্র, যাদের মূল আবাস ছিল পশ্চিম নাজদ অঞ্চলে এবং হিজাজের তায়েফ এলাকার আশেপাশে। তারা বৃহত্তর কায়স গোত্রগোষ্ঠীর অন্তর্গত ছিল।

হাওয়াযিন গোত্রের অন্তর্ভুক্ত ছিল বানু সা'দ ও বানু জুশাম উপগোত্রগুলি। এছাড়াও শক্তিশালী বানু সাকিফ এবং বানু আমির গোত্রও এই গোষ্ঠীর অংশ ছিল, যদিও অনেক সময় তাদের পৃথকভাবে গণ্য করা হতো।

এই গোত্র প্রায়ই তাদের একসময়ের মিত্র ঘাতাফান গোত্রের সঙ্গে সংঘর্ষে লিপ্ত হতো এবং কখনও কখনও নিজেদের উপগোত্রগুলোর মধ্যেও দ্বন্দ্ব দেখা দিত। ইসলামি নবী মুহাম্মদ (সা.)-এর সঙ্গে হাওয়াযিন গোত্রের বিশেষ যোগাযোগ ছিল না ৬৩০ খ্রিস্টাব্দ পর্যন্ত, যখন তারা হুনাইনের যুদ্ধে মুহাম্মদের বাহিনীর কাছে পরাজিত হয়।

মুহাম্মদের ৬৩২ সালে মৃত্যুর পর শুরু হওয়া রিদ্দা যুদ্ধসমূহে হাওয়াযিন গোত্র ছিল প্রথম দলে যারা নতুন মুসলিম রাষ্ট্রের বিরুদ্ধে বিদ্রোহ করে।

মৌখিক ঐতিহ্য ও বংশতাত্ত্বিক সূত্র অনুযায়ী, বর্তমান সৌদি আরবের উতাইবাহ গোত্র হাওয়াযিনদের বংশধর বলে বিবেচিত।

উৎপত্তি ও শাখাসমূহ

এই গোত্র বৃহত্তর কায়স আইলান গোষ্ঠীর অন্তর্ভুক্ত ছিল, যাকে কখনও শুধু "কায়স" নামেও অভিহিত করা হতো। প্রাচীন সূত্রসমূহে হাওয়াযিন গোত্রের উল্লেখ প্রায়শই এর নির্দিষ্ট কিছু শাখা বা বংশধরের মধ্যে সীমাবদ্ধ থাকত, যাদের উজ্‌ হাওয়াযিন (হাওয়াযিনের পশ্চাৎ অংশ) নামে অভিহিত করা হতো। এই উপগোত্রগুলির মধ্যে ছিল বানু সা'দ এবং বানু জুশাম। এসব উপগোত্রের প্রতিষ্ঠাতারা ছিলেন বাকর ইবন হাওয়াযিন বা তার পুত্র মু'আবিয়া ইবন বাকর ইবন হাওয়াযিনের সন্তান।

হাওয়াযিনের আরও দুটি প্রধান শাখা ছিল বানু আমির ইবন সা’সা’আ এবং বানু সাকিফ। এরা প্রায়শই হাওয়াযিনের অন্যান্য উপগোত্র থেকে আলাদাভাবে গণ্য হতো।

ইতিহাস

ইসলাম-পূর্ব যুগ

হাওয়াযিন ছিল এক যাযাবর পশুপালক জাতি, যারা মক্কা ও মদিনার মধ্যবর্তী উপত্যকাগুলোতে বাস করত। আনুমানিক ৫৫০ খ্রিস্টাব্দ থেকে হাওয়াযিন গোত্র ঘাতাফান গোত্রের বানু 'আবস শাখার অধীনস্থ অনুগত গোত্রে পরিণত হয়। সে সময় তাদের নেতৃত্বে ছিলেন 'আবসি প্রধান যুহায়র ইবন জাধিমা। কয়েক বছর পর বানু আমির ইবন সা'সা'আ যুহায়রকে হত্যা করলে, হাওয়াযিন ঘাতাফানকে আর খাজনা বা শ্রদ্ধাঞ্জলি প্রদান বন্ধ করে দেয়।

এরপরের বছরগুলোতে হাওয়াযিন ও ঘাতাফানের মধ্যে ছড়িয়ে-ছিটিয়ে যুদ্ধ ও সংঘর্ষ ঘটে। হাওয়াযিন সাধারণত বানু সুলাইম-এর সঙ্গে মিত্র হয়ে ঘাতাফানের বিরুদ্ধে লড়াই করত। মাঝে মাঝে হাওয়াযিন উপগোত্রগুলোর মধ্যেও সংঘর্ষ হতো, বিশেষ করে বানু জুশাম ও বানু ফাজারা-র মধ্যে।

৬ষ্ঠ শতাব্দীর শেষ দিকে সংঘটিত ফিজার যুদ্ধকালে হাওয়াযিন এবং কায়স গোষ্ঠীর বেশিরভাগ অংশ (ঘাতাফান ছাড়া), যেমন বানু আমির, বানু মুহারিব এবং বানু সুলাইম, কুরাইশ ও কিনানা গোত্রের বিরুদ্ধে যুদ্ধ করে। এই যুদ্ধের সূচনা ঘটে যখন মক্কা ও উকাজর মধ্যে হজের মরসুমে লাখমিদদের একটি বাণিজ্য কাফেলার রক্ষক বানু আমির-এর 'উরওয়া ইবন আর-রাহহালকে কিনানা গোত্রের আল-বাররাদ ইবন কায়স হত্যা করে। এই হত্যাকাণ্ডকে পৌত্তলিক আরবরা অমর্যাদাকর বা পাপ বলে বিবেচনা করত, এজন্য এই যুদ্ধের নামকরণ হয় হারব আল-ফিজার (অপবিত্র যুদ্ধ)।

এই ঘটনার সময় মক্কার কুরাইশ এবং তায়েফের বানু সাকিফ-এর মধ্যে বাণিজ্যিক বিরোধ চলছিল। বানু সাকিফ হাওয়াযিনদের আত্মীয় এবং মিত্র ছিল। যুদ্ধটি চার বছর ধরে আটটি মূল সংঘর্ষে বিস্তৃত ছিল।

'উরওয়ার মৃত্যুর সংবাদ পেয়ে হাওয়াযিনরা আল-বাররাদের কুরাইশি পৃষ্ঠপোষক হারব ইবন উমাইয়া ও অন্যান্য কুরাইশি নেতাদের উকাজ থেকে নাখলা পর্যন্ত ধাওয়া করে। কুরাইশ পরাজিত হয়, যদিও নেতারা মক্কায় পালিয়ে যেতে সক্ষম হয়। পরের বছর হাওয়াযিনরা উকাজের কাছে শামতা নামক স্থানে কুরাইশ ও কিনানা গোত্রকে আবার পরাজিত করে। এর পরবর্তী বছরেও একই স্থানে একই পক্ষগুলো আবার পরাজিত হয়। ফিজার যুদ্ধের চতুর্থ বড় যুদ্ধে কুরাইশ ও কিনানা হাওয়াযিনকে উকাজ বা কাছাকাছি শারাব নামক স্থানে পরাজিত করে। কিন্তু হাওয়াযিন শিগগিরই ঘুরে দাঁড়িয়ে মক্কার উত্তরে আল-হাররাহ লাভা ভূমিতে কুরাইশদের ওপর প্রতিশোধ গ্রহণ করে। পরে কিছু ছোটখাটো সংঘর্ষের পর উভয় পক্ষ শান্তিতে পৌঁছায়।

ইসলামি যুগ

হাওয়াযিন গোত্র ও ইসলামের নবী মুহাম্মদ (সা.)-এর মধ্যে খুব অল্প যোগাযোগ ছিল। তবে বানু আমির গোত্রের সঙ্গে সম্পর্ক মোটামুটি ভালো ছিল। মুহাম্মদের দুধ মা হালিমা বিনত আবু দুআয়ব ছিলেন হাওয়াযিন গোত্রের বানু সা'দ উপগোত্রের একজন।

মুহাম্মদ (সা.)-এর মক্কা বিজয়ের পর হাওয়াযিনদের সঙ্গে মুসলিমদের প্রথম বড় সংঘর্ষ ঘটে। তিনি জানতে পারেন যে, বানু নাসর ইবন সা'দ গোত্রের মালিক ইবন আওফ হাওয়াযিন ও সাকিফ গোত্রের লোকদের নিয়ে মক্কার নিকটবর্তী অঞ্চলে বড় একটি বাহিনী প্রস্তুত করছেন, যা মুসলমানদের জন্য হুমকিস্বরূপ। ফলে মুহাম্মদ (সা.) প্রায় ২,০০০ কুরাইশি সৈন্যসহ মালিকের বাহিনীর মুখোমুখি হন হুনাইনের যুদ্ধে (৬৩০ খ্রিস্টাব্দ)।

এই যুদ্ধে সাকিফ গোত্র পালিয়ে তায়েফে আশ্রয় নিলেও, হাওয়াযিনরা পরাজিত হয় এবং তাদের বহু সম্পদ হারিয়ে যায়। কিন্তু মুহাম্মদ (সা.) দ্রুত তাদের সঙ্গে মীমাংসা করে ফেলেন। তিনি মালিকের স্ত্রী ও সন্তানদের ফিরিয়ে দেন, তাকে উট উপহার দেন এবং তার হাওয়াযিনদের প্রধান হিসেবে স্বীকৃতি দেন। হাওয়াযিনরা নিজেদের বন্দি নারী ও শিশুদের মুক্ত করতে ফিদিয়া প্রদান করে।

মুহাম্মদের ৬৩২ সালে মৃত্যুর পর, হাওয়াযিনরা মদিনাভিত্তিক মুসলিম শাসনের প্রতি প্রদত্ত সদাকা বন্ধ করে দেয় এবং অন্যান্য আরব গোত্রদের মতো তার উত্তরসূরি আবু বকর-এর বিরুদ্ধে রিদ্দা যুদ্ধে অংশগ্রহণ করে। তবে যুদ্ধের শেষে হাওয়াযিনরা পুনরায় ইসলাম কবুল করে।

তথ্যসূত্র

আরবের গোত্র
আরবি ভাষার লেখা থাকা নিবন্ধ